L’Ajuntament de Burjassot lamenta la mort de la regidora Cristina Subiela Escribá i decreta dol oficial
2025-07-24

L’Ajuntament de Burjassot ha decretat una jornada de dol oficial hui, dijous 20 de juny, per la mort de Mª Cristina Subiela Escribá (Burjassot, 1967), actual regidora del Partit Popular a l’Ajuntament de Burjassot. Natural de Burjassot, Llicenciada en Dret i advocada de professió, Cristina Subiela va ser regidora de la Corporació Municipal de Burjassot durant les legislatures de 2003-2007, 2007-2011 i 2011-2015. Després d’uns anys de descans en l’exercici de la política, Subiela va tornar a prendre possessió de l’acta de regidora del PP a l’Ajuntament de Burjassot, en la legislatura en curs.

Les banderes onegen a mitja asta en la façana del Consistori i l’agenda institucional prevista per a les pròximes 24 hores ha quedat suspesa. L’alcalde de Burjassot, Rafa García, en representació de l’Equip de Govern i de la Corporació Municipal, ha expressat les condolences a la família al mateix temps que ha manifestat l’agraïment “per tots els anys que Cristina va dedicar a la política local i, en definitiva, a treballar pel seu municipi”.